Tarybos reglamentas (EB) Nr. 453/2003
2003 m. kovo 6 d.
iš dalies pakeičiantis Reglamentą (EB) Nr. 539/2001, nustatantį trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus
EUROPOS SĄJUNGOS TARYBA,
atsižvelgdami į Europos bendrijos steigimo sutartį, ypač į jos 62 straipsnio 2 dalies b punkto i papunktį,
atsižvelgdami į Komisijos pasiūlymą [1],
atsižvelgdama į Europos Parlamento nuomonę [2],
kadangi:
(1) Pasibaigus 2002 m. birželio 21 ir 22 d. Sevilijoje vykusiam Europos Vadovų Tarybos susitikimui, kuriame Reglamento (EB) Nr. 539/2001 peržiūra iki 2002 m. pabaigos buvo pavadinta svarbiausiu uždaviniu [3], Komisija įvertino valstybių narių atsakymus į klausimyną, kuris joms buvo pateiktas atsižvelgiant į atitinkamus Reglamento (EB) Nr. 539/2001 peržiūros kriterijus, pirmiausia nelegalią imigraciją, viešąją tvarką ir saugumą, Europos Sąjungos išorės santykius su trečiosiomis šalimis, regioninę darną ir abipusiškumą. Ji nustatė, kad, atsižvelgiant į nelegalios imigracijos kriterijų, Ekvadorą būtų galima iš Reglamento (EB) Nr. 539/2001 II priedo perkelti į I priedą.
(2) Tarptautinės teisės raida, nulemianti tam tikrų valstybių ar subjektų statuso ar pavadinimo pasikeitimus, turėtų atsispindėti Reglamento (EB) Nr. 539/2001 prieduose. To reglamento I priede Rytų Timorą iš 2 dalies (teritoriniai dariniai ir valdos) reikėtų perkelti į 1 dalį (valstybės).
(3) Europos bendrijos ir jos valstybių narių bei Šveicarijos Konfederacijos susitarime dėl laisvo asmenų judėjimo numatytas laivas Šveicarijos ir valstybių narių piliečių judėjimas be vizų, Šveicariją būtų galima išbraukti iš Reglamento (EB) Nr. 539/2001 II priedo.
(4) Išnagrinėjus valstybių narių atsakymus į klausimyną, aišku, kad būtina nuodugni abipusiškumo taisyklės peržiūra, apie kurią Komisija vėliau pateiks pranešimą.
(5) Valstybės narės turėtų vienodai taikyti vizos reikalavimą Ekvadorui. Atitinkamai reikėtų nustatyti datą, nuo kurios visos valstybės narės turėtų taikyti vizos reikalavimą.
(6) Islandijos ir Norvegijos atžvilgiu, šis reglamentas - Šengeno acquis nuostatų plėtotė, kaip apibrėžta Europos Sąjungos Tarybos, Islandijos Respublikos ir Norvegijos Karalystės sudarytame susitarime dėl šių dviejų valstybių asociacijos įgyvendinant, taikant ir plėtojant Šengeno acquis [4], priskiriama 1999 m. gegužės 17 d. Tarybos sprendimo 1999/437/EB dėl tam tikrų šio Susitarimo taikymo priemonių [5] 1 straipsnio A dalyje nurodytai sričiai.
(7) Jungtinė Karalystė ir Airija nedalyvauja priimant šį reglamentą ir jis joms neprivalomas ir netaikomas.
(8) Šis reglamentas - tai Šengeno acquis papildantis arba kitaip su ja susijęs aktas, kaip apibrėžta Stojimo akto 3 straipsnio 1 dalyje,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 539/2001 iš dalies keičiamas taip:
1. I priede:
a) "Rytų Timoras" iš 2 dalies (Teritoriniai dariniai ir valdos, bent vienos valstybės narės nepripažinti kaip valstybės) perkeliamas į 1 dalį (Valstybės), kurioje jis įrašomas prieš "Egiptas";
b) 1 dalyje tarp "Rytų Timoras" ir "Egiptas" įrašoma "Ekvadoras";
2. Iš II priedo 1 dalies išbraukiama "Ekvadoras" ir "Šveicarija".
2 straipsnis
Ne vėliau kaip iki 2003 m. birželio 30 d. Komisija pateikia Europos Parlamentui ir Tarybai pranešimą apie abipusiškumo implikacijas prireikus pridėdama reikiamus pasiūlymus.
3 straipsnis
1. Šis reglamentas įsigalioja 20 dieną nuo jo paskelbimo Europos Bendrijų oficialiajame leidinyje.
2. Valstybės narės taiko vizos reikalavimą Ekvadoro piliečiams nuo 2003 m. birželio 1 d.
Šis reglamentas yra privalomas visas ir tiesiogiai taikomas visose valstybėse narėse pagal Europos bendrijos steigimo sutartį.
Priimta Briuselyje, 2003 m. kovo 6 d.